./data/phi0428/phi001/phi0428.phi001.perseus-lat1.xml
Anonymous
Nam in omnis partis, per quas fines Aegypti regnumque pertinet, legatos conquisitoresque dilectus habendi causa miserant magnumque numerum in oppidum telorum atque tormentorum convexerant et innumerabilem multitudinem adduxerant  Nec minus in urbe maximae armorum erant institutae officinae  Servos praeterea puberes armaverant; quibus domini locupletiores victum cotidianum stipendiumque praebebant  Hae multitudine disposita munitiones semotarum partium tuebantur; veteranas cohortis vacuas in celeberrimis urbis locis habebant, ut quacumque regione pugnaretur integris viribus ad auxilium ferendum opponi possent  Omnibus viis atque angiportis triplicem vallum obduxerant—erat autem quadrato exstructus saxo neque minus XL pedes altitudinis habebat—quaeque partes urbis inferiores erant, has altissimis turribus denorum tabulatorum munierant  Praeterea alias anibulatorias totidem tabulatorum confixerant subiectisque eas rotis funibus iumentisque obiectis deiectis plateis in quamcumque erat visum partem movebant